b'\n_START_ARTICLE_\nLill\xc3\xb8 slott\n_START_PARAGRAPH_\nLill\xc3\xb8 var en borg i Gers Herred i det \xc3\xb8stlige Sk\xc3\xa5ne._NEWLINE_Borgen l\xc3\xa5 p\xc3\xa5 holmen Blackan i Helge\xc3\xa5en. Den omtales f\xc3\xb8rste gang 1343, og den f\xc3\xb8rste kjente eieren var Jacob Absalonsen Thott. Borgen var knyttet til slekten Trolle, og sj\xc3\xb8helten Herluf Trolle ble f\xc3\xb8dt her omkring 1515. Den ble \xc3\xb8delagt og gjenoppbygget flere ganger.  _NEWLINE_I 1467 fors\xc3\xb8kte Christian I \xc3\xa5 innta borgen uten \xc3\xa5 lykkes. Gjennom forhandlinger kom han dog i besittelse av borgen, og lot deler av den rive omkring pinsen i 1468. Dette var borgbyggingsforbudenes tid, s\xc3\xa5 rivingen var helt i tr\xc3\xa5d med kongens politikk. _NEWLINE_Da svenskene under Gustav II Adolf av Sverige herjet i Sk\xc3\xa5ne, fors\xc3\xb8kte ogs\xc3\xa5 hans tropper  \xc3\xa5 innta den. F\xc3\xb8rst i 1658, under Karl Gustav-krigene lykkedes en egentlig erobring av borgen. Slottet ble brent ned og er i dag en ruin._NEWLINE_Med det svenske Riksantikvarie\xc3\xa4mbetets tillatelse ble ruinen utgravet i \xc3\xa5rene 1938\xe2\x80\x931939. Under \xc3\xa5rene 1940\xe2\x80\x931946 ble ogs\xc3\xa5 de gjenfylte voldgravene utgravet og etter videre arbeide med konservering av lokaliteten ble det oppf\xc3\xb8rt et beskyttende tak over ruinen.'